b'\n_START_ARTICLE_\nVietnamesiske b\xc3\xa5tflyktninger\n_START_PARAGRAPH_\nVietnamesiske b\xc3\xa5tflyktninger sikter til de vietnameserne som flyktet i stort antall i enkle farkoster fra Vietnam etter Saigons fall som avsluttet Vietnamkrigen. Denne flyktningstr\xc3\xb8mmen varte fra slutten av 1970-\xc3\xa5rene og inn i 1980-\xc3\xa5rene. Den f\xc3\xb8rste b\xc3\xb8lgen av slike flyktninger som fra det tidligere S\xc3\xb8r-Vietnam, senere ogs\xc3\xa5 fra Nord-Vietnam, hvor de reiste ut fra byer som Haiphong.\n_START_SECTION_\nBakgrunn\n_START_PARAGRAPH_\nI tiden umiddelbart etter Vietnamkrigens slutt, sendte de nye kommunistiske makthaverne de som hadde st\xc3\xb8ttet det tidligere s\xc3\xb8rvietnamesiske styret til s\xc3\xa5kalte \xc2\xabomskoleringsleire\xc2\xbb, og andre til s\xc3\xa5kalte \xc2\xabnye \xc3\xb8konomiske soner\xc2\xbb. L\xc3\xaa Du\xe1\xba\xa9n forfulgte de s\xc3\xb8rvietnameserne som hadde kjempet mot Nord-Vietnam, og fengslet mer enn en million mennesker og dette utl\xc3\xb8ste store flyktningstr\xc3\xb8mmer og humanit\xc3\xa6r katastrofe. _NEWLINE_Ogs\xc3\xa5 den sino-vietnamesiske krig i 1979 utl\xc3\xb8ste nye flyktningsstr\xc3\xb8mmer, s\xc3\xa6rlig av etniske kinesere som bodde i Vietnam.\n_START_SECTION_\nFarlig fluktrute\n_START_PARAGRAPH_\nDenne fluktruten var sv\xc3\xa6rt farlig, b\xc3\xa5de p\xc3\xa5 grunn av faren som storm og d\xc3\xa5rlig v\xc3\xa6r, sykdommer, sult og faren for pirater. If\xc3\xb8lge FNs h\xc3\xb8ykommiss\xc3\xa6r for flyktninger har mellom 200\xc2\xa0000 og 400\xc2\xa0000 mennesker omkommet p\xc3\xa5 havet.\n_START_SECTION_\nFlyktningleire\n_START_PARAGRAPH_\nSelv n\xc3\xa5r b\xc3\xa5tene kom fram til destinasjonene, betydde det ikke at flyktningene var trygge. FNs h\xc3\xb8ykommiss\xc3\xa6r for flyktninger hadde opprinnelig f\xc3\xa5tt satt opp flyktningleirer i Malaysia, Thailand, Filippinene, Hongkong og Indonesia, men etter hvert som antallet p\xc3\xa5 vietnamesiske flyktninger i disse landene \xc3\xb8kte, ble det stadig vanskeligere  for vertsnasjonene \xc3\xa5 ivareta flyktningene i de  stadig mer overfylte flyktningleirene. Ingen av disse landene kunne aksepterte s\xc3\xa5 store mengder vietnameserne p\xc3\xa5 permanent basis, og de gav uttrykk for at de ikke \xc3\xb8nsket \xc3\xa5 ta inn flere flyktninger. Enkelte land lot etter hvert ikke lenger b\xc3\xa5tflyktningene f\xc3\xa5 midlertidig opphold. Singapore nektet \xc3\xa5 avlaste b\xc3\xa5ter med flyktninger som ikke hadde garanti for et annet sted \xc3\xa5 bo innen 90 dager, og Thailand og Malaysia hadde som rutine \xc3\xa5 taue b\xc3\xa5tene som kom mot deres kyst, ut p\xc3\xa5 havet igjen, der mange d\xc3\xb8de som en konsekvens.\n_START_SECTION_\nVidere emigrasjon\n_START_PARAGRAPH_\nDe fleste flyktningene dro til USA, Canada, Australia og Frankrike. Noen av b\xc3\xa5tflyktningene ble plukket opp av norske skip utenfor Vietnams kyst, og valgte \xc3\xa5 komme til Norge etter \xc3\xa5 ha tilbrakt noen m\xc3\xa5neder i flyktningleir. De fleste kom til Norge som overf\xc3\xb8ringsflyktninger fra FNs h\xc3\xb8ykommiss\xc3\xa6r for flyktninger. Til sammen kom rundt 10 000 vietnamesiske flyktninger til Norge mellom 1975 og 1995._NEWLINE_Det bor anslagsvis 2,5 millioner utenlandsvietnamesere (Viet Kieu) forskjellige steder i verden, av disse bor rundt 18\xc2\xa0000 (2006) i Norge.'